b'\n_START_ARTICLE_\nJ\xc3\xb8rgen Fredrik Ording\n_START_SECTION_\nLiv\n_START_PARAGRAPH_\nJ\xc3\xb8rgen Fredrik Ording var s\xc3\xb8nn av teologen Johannes Ording og bror av historikeren og politikeren Arne Ording og juristen \xc3\x85ke Anker Ording. Han var gift med malerinnen Doro von Hanno._NEWLINE_Som student var Ording medlem av den sosialistiske gruppen Mot Dag fra 1921, og oversatte Klaus Mehnerts Russisk ungdom for Fram forlag. Han var formann i Sosialistiske filologers og realisters forening og formann i Studentersamfundet i 1932. I 1929 tok han spr\xc3\xa5klig-historisk embetseksamen med hovedfag i historie og gresk og latin som bifag._NEWLINE_Senere arbeidet han som l\xc3\xa6rer ved en rekke skoler. Fra 1933 til 1946 var han lektor ved Drammen offentlige h\xc3\xb8yere almenskole og fra 1946 lektor ved Oslo katedralskole. Fra 1939 til 1940 var han medlem av Undervisningsr\xc3\xa5det. Under 2. verdenskrig satt Ording en tid fengslet p\xc3\xa5 Grini og ble sendt til Kirkenes i forbindelse med protesten mot L\xc3\xa6rersambandet._NEWLINE_Ording skrev et par l\xc3\xa6reb\xc3\xb8ker i historie. P\xc3\xa5 sine eldre dager utga han oversettelser av utvalg av Ciceros brev og Senecas skrifter.'